Document ID: 32008D0618

ROZHODNUTIE RADY
z 15. júla 2008
o usmerneniach politík zamestnanosti členských štátov
(2008/618/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 128 ods. 2,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskeho hospodárskeho a sociálneho výboru (2),
po konzultácii s Výborom regiónov,
so zreteľom na stanovisko Výboru pre zamestnanosť (3),
keďže:
(1)
Reformou lisabonskej stratégie v roku 2005 sa položil dôraz na rast a zamestnanosť. Usmernenia zamestnanosti uvedené v európskej stratégii zamestnanosti (4) a všeobecné usmernenia pre hospodárske politiky (5) sa prijali ako integrovaný súbor, v rámci ktorého európska stratégia zamestnanosti zohráva rozhodujúcu úlohu pri vykonávaní cieľov lisabonskej stratégie v oblasti zamestnanosti a trhu práce.
(2)
Z analýzy národných programov reforiem členských štátov uvedenej vo výročnej správe Komisie o pokroku a v návrhu spoločnej správy o zamestnanosti vyplýva, že členské štáty by mali naďalej vynakladať maximálne úsilie na riešenie týchto prioritných oblastí:
-
pritiahnuť do zamestnania a udržať v zamestnaní viac ľudí, zvýšiť ponuku pracovnej sily a modernizovať systémy sociálnej ochrany,
-
zlepšiť prispôsobivosť pracovníkov a podnikov a
-
zvýšiť investície do ľudského kapitálu prostredníctvom lepšieho vzdelávania a zručností.
(3)
Vzhľadom na preskúmanie národných programov reforiem Komisiou a na závery Európskej rady je potrebné sa sústrediť na účinné a včasné vykonávanie v súlade so závermi Európskej rady, čím sa tiež posilní sociálny rozmer lisabonskej stratégie. Osobitná pozornosť by sa mala venovať dohodnutým cieľom a referenčným hodnotám.
(4)
Usmernenia politík zamestnanosti sú platné tri roky a v medziobdobí do konca roka 2010 by ich aktualizácia mala zostať prísne obmedzená.
(5)
Členské štáty by mali brať usmernenia politík zamestnanosti do úvahy pri rozdeľovaní plánovaných finančných prostriedkov, ktoré má poskytnúť Spoločenstvo, najmä pokiaľ ide o finančné prostriedky z Európskeho sociálneho fondu.
(6)
Vzhľadom na integrovaný charakter tohto súboru usmernení by členské štáty mali plne vykonávať všeobecné usmernenia pre hospodárske politiky,
PRIJALA TOTO ROZHODNUTIE:
Článok 1
Týmto sa prijímajú usmernenia politík zamestnanosti členských štátov v znení, v akom sú uvedené v prílohe.
Článok 2
Tieto usmernenia sa zohľadňujú v politikách zamestnanosti členských štátov, o ktorých sa podávajú správy v rámci národných programov reforiem.
Článok 3
Toto rozhodnutie je určené členským štátom.
V Bruseli 15. júla 2008

Labels: 0
4
9
15